Politiets Aktionsstyrke og to af de norske smuglere boede på samme hotel i Frederikshavn inden den dramatiske aktion på Aalbæk Havn 6. januar sidste år, hvor en 49-årig nordmand blev dræbt. Det skriver NORDJYSKE. De to parter var ikke klar over hinandens tilstedeværelse på Hotel Scandic lørdagen før smuglerforsøget. Dog bemærkede en af smuglerne, en 37-årig nordmand, en række biler. - Han lagde mærke til flere politibiler parkeret ved hotellet, oplyser Gert Dyrn, forsvarer for den 37-årige. Det var kassevogne med tonede ruder og blå udrykningsblink i frontgitrene. Men smugleren troede, der var en kongres for fotovogne på hotellet. - Først bagefter gik det op for min klient, at politiet også boede på hotellet, siger Gert Dyrn. Om forbryderne og politiet også spiste samtidig på hotellet vides ikke, da lovens lange arm ikke var klar over, hvordan smuglerne så ud. - Vi har ingen kommentarer til, hvor vi boede henne, siger politikommissær Allan Overgaard fra Nordjyllands Politi, der ledede indsatsen.

Referat:
Smugler troede der var en kongres for fotovogne.